Ser Duri Loza - ina persuna fitg engaschada

(lr)

Quest onn ha ser Duri Loza, spiritual a Salouf, pudì festivar ses 80avel anniversari. Per ses gronds merits en favur da la lingua e cultura rumantscha, ha la Uniun Rumantscha da Surmeir elegì el sco emprim commember d'onur. Il 1981 ha ser Duri retschavì il premi da cultura dal chantun Grischun e da la CRR. L'onn passà han ils Rotaris da Tusaun onurà sia lavur cun il premi da cultura. Betg adina n'è dentant la lavur e l'engaschi da ser Duri stads uschè appreziads e renconuschids sco ils davos onns. Rina Steier ha resumà ses merits e sias activitads en ina laudatio.
Ser Duri Loza è naschì a Cresta, ina pitschna fracziun da Murmarera. Cun dudesch onns è el i a la scola claustrala da Mustér nua ch'el è vegnì confruntà cun la liturgia claustrala ed il chant gregorian. Cun la musica ed il chant ha el adina gì ina relaziun speziala en sia activitad sco spiritual. Ma el è era s'engaschà fermamain per la litteratura rumantscha, influenzada da ses barba pader Alexander Lozza. Suenter il studi da teologia ed esser sta tschintg onns vicari a Cuira, è ser Duri ì a Salouf ed ha surpiglià là la plaiv e la lavur da custodi da Ziteil.
L'onn 1946 è vegnida fundada la "Pagina da Surmeir" e ser Duri è sa stentà sco emprim redactur per meglierar la pressa rumantscha e promover la chapientscha tranter ils Rumantschs. Ils pli gronds merits da ser Duri Loza per il rumantsch, surtut per il surmiran, è sia grond'ovra da litteratura religiusa e liturgica rumantscha. EI ha translatà en surmiran numerus cudeschs per ils servetschs divins, e tranter auter era il cudesch da chant surmiran, il "Jubilate", che ha remplazzà la "Cecilia" sursilvana. Sper ses talents linguistics, ha ser Duri er adina mussà grond interess ed engaschi per I' art, l'architectura e la fotografia.